Help! Ek trou, waar begin ek?Argieffoto (Foto: Samantha Gades/Unsplash) Het jy onlangs verloof geraak en beplan julle om binnekort te trou? Miskien ken jy iemand wat binnekort trou en alles vir dié groot dag moet regkry. Wanneer die verlowingsvlinders bedaar het en Pinterest se ideale prentjie in ŉ werklikheid omskep moet word, kan troubeplanning spoedig een van dié stresvolste tye in ŉ paartjie se lewe word. Bruide raak angstig oor tierlantyntjies en die gastelys, terwyl die bruidegom wonder wat sý rol in die proses is. Buiten vir groot besluite soos die begroting, ligging, aantal gaste en verskaffers wat bespreek moet word, is daar talle kleiner aspekte wat nét so belangrik is. Hier is ŉ paar praktiese wenke wat jou sal help om uit die staanspoor in beheer van die troubeplanning te wees. ŉ Algemene persepsie van die troudag is dat dit die bruid se dag is. Hoewel die bruid grootliks in beheer van die troureëlings is, is dit ŉ ewe groot ervaring en mylpaal vir die bruidegom (selfs al verstaan hy niks van kleurskemas of skouerruikers nie!). Argieffoto (Foto: Pixabay) Wenke: Om te trou is in wese ŉ spanpoging wat ŉ paartjie aanpak. Gesels deurentyd met mekaar en beskou dié proses as ŉ geleentheid om mekaar beter te leer ken en saam te groei. Jou aanstaande gaan nie altyd die antwoorde op jou vrae hê nie en dis heeltemal in orde. Identifiseer dus mense in jou lewe, hetsy ŉ ouer, broer of suster, óf vriende, wat jy vertrou en deurentyd kan raadpleeg. Wenke: Hoewel jou binnekring waardevolle insette kan lewer, word die finale besluite uiteindelik deur die bruid en bruidegom geneem. Reik uit wanneer dit nodig is en weet wanneer om die besluit te neem en aan te beweeg. Elke bruid het ŉ denkbeeld van hoe die troudag moet lyk. Party vroue het dalk reeds ŉ gedetailleerde prentjie van hoe die sprokie gaan afspeel, terwyl ander bruide eerder op ŉ verskaffer sal staatmaak om die prentjie in te kleur. Nietemin is dit die bruid se verantwoordelikheid om van die begin af leiding te gee. Foto ter illustrasie (Foto: rawpixel.com) Wenke: Dis ŉ tydsame proses, maar jy sal dankbaar wees dat jy vroegtydig hiermee begin het. Dis maklik om in trouneigings en -tradisies verstrengel te raak, maar aan die einde van die dag moet elke bruidspaar doen waarmee hulle gemaklik is. Daar is hope riglyne en idees op Pinterest, Instagram en die internet beskikbaar, maar niks keer julle om ŉ unieke bruilofsfees te skep nie. Uit die bloute kan ŉ fotosessie, kombuistee of uitnodiging wat haarfyn beplan is anders uitdraai as wat jy beplan het. Moenie toelaat dat hierdie onbenullighede jou gemoed kelder of die res van jou troubeplanning oorheers nie. Soveel getroude paartjies getuig daarvan dat die klein goedjies jare later nie saak maak nie. Die kern van die dag is julle troubeloftes aan mekaar. Wie daar is en watter blomme op die tafels pryk is nié van soveel belang nie. Maroela Media bied hierdie jaar vir die eerste keer ŉ spesiale Bruid van die Jaar-kompetisie aan. Dit word in samewerking met Dream Hotels & Resorts aangebied en daar is boonop groot pryse op die spel. Ons gaan elke seisoen ŉ seisoenebruid aankondig en aan die einde van die jaar gaan ons lesers die geleentheid kry om die Bruid van die Jaar aan te wys. Jy kan in aanmerking kom vir ons Somerbruid as jy tussen Desember 2021 en Februarie 2022 trou. Inskrywings vir ons Somerbruid sluit op 4 Maart 2022. Klik hier om in te skryf.